Direktiva Sveta 92/36/EGS

z dne 29. aprila 1992

o spremembi (v zvezi s konjsko kugo) Direktive 90/426/EGS o pogojih v zvezi z zdravstvenim varstvom živali, ki ureja gibanje in uvoz kopitarjev iz tretjih držav

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Direktiva 90/426/EGS [4] določa pogoje v zvezi z zdravstvenim varstvom živali, ki urejajo gibanje in uvoz kopitarjev iz tretjih držav; ker navedena direktiva označuje meje ozemlja, okuženega s konjsko kugo, in določa pravila za države članice, ki niso proste te bolezni;

ker je Direktiva 92/35/EGS [5] določila nadzorne ukrepe; ker je treba Direktivo 90/426/EGS ustrezno spremeniti ob upoštevanju teh določb,

SPREJEL NASLEDNJO DIREKTIVO:

Člen 1

Člen 5 Direktive 90/426/EGS se nadomesti z:

"Člen 5

1. Država članica, ki ni prosta konjske kuge v smislu člena 2(f), lahko odpošlje kopitarje z dela svojega ozemlja, ki se šteje za okuženo v smislu odstavka 2 tega člena, le pod pogoji iz odstavka 3 tega člena.

2. (a) Del ozemlja države članice se šteje za okuženega s konjsko kugo v naslednjih primerih:

- klinični, serološki (pri necepljenih živalih) in/ali epidemiološki dokazi kažejo na prisotnost konjske kuge v zadnjih dveh letih, ali

- v zadnjih 12 mesecih se je izvajalo cepljenje proti konjski kugi.

(b) Del ozemlja, ki se šteje za okuženega s konjsko kugo, mora imeti najmanj:

- okuženo območje s polmerom najmanj 100 km okoli vsakega središča infekcije,

- ogroženo območje, ki sega najmanj 50 km prek okuženega območja, v katerem v zadnjih 12 mesecih ni bilo opravljeno nobeno cepljenje.

(c) Pravila za nadzor ukrepov za zatiranje bolezni v zvezi z ozemlji in območji, na katere se nanašata točki (a) in (b), in ustrezna odstopanja so določena v Direktivi 92/35/EGS [6].

(d) Vsi cepljeni kopitarji v okuženem območju morajo biti registrirani in identificirani v skladu s členom 6(1) Direktive 92/35/EGS.

V identifikacijskem dokumentu in/ali zdravstvenem spričevalu se takšno cepljenje tudi jasno navede.

3. Država članica lahko z ozemlja iz odstavka 2(b) odpošlje le kopitarje, ki izpolnjujejo naslednje zahteve:

(a) odposlati jih je treba samo v določenih obdobjih v letu, odvisno od dejavnosti insektov, ki prenašajo bolezen, ki se določijo v skladu s postopkom, določenim v členu 25;

(b) na dan pregleda iz člena 4(1) ne smejo kazati nobenega kliničnega znaka konjske kuge;

(c) - če niso bili cepljeni proti konjski kugi, morajo imeti opravljen test reakcije vezanja komplementa za konjsko kugo, opisan v Prilogi D, na katerega so reagirali negativno, in sicer dvakrat v razmiku od 21 do 30 dni med obema testoma, od katerih je zadnji opravljen v 10 dneh pred odpremo,

- če so bili cepljeni, niso smeli biti cepljeni v zadnjih dveh mesecih, vendar so morali opraviti test reakcije vezanja komplementa, opisan v Prilogi D, s prej navedenim razmikom, ne da bi se jim zvišalo število protiteles. Po postopku, določenem v členu 24, lahko Komisija po mnenju Znanstvenega veterinarskega odbora prizna druge metode spremljanja;

(d) najmanj 40 dni pred odpremo so morali biti v karanteni;

(e) v času karantene in prevoza iz karantenske postaje na kraj odpreme so morali biti zaščiteni pred insekti, ki prenašajo bolezen."

Člen 2

Odločbe Komisije 90/552/EGS [7], 90/553/EGS [8], 91/93/EGS [9] in 92/101/EGS [10] se še naprej uporabljajo za namene te direktive.

Po postopku, določenem v členu 19 Direktive 92/35/EGS, se zgoraj navedene odločbe lahko spremenijo, da se njihovo področje uporabe prilagodi določbam te direktive ali da se jih v prihodnje prilagodi znanstvenemu in tehnološkemu napredku.

Člen 3

Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1992. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

Ta direktiva je naslovljena na države članice.

V Luxembourgu, 29. aprila 1992

Za Svet

Predsednik

Arlindo Marques Cunha

[1] UL C 312, 3.12.1991, str. 17.

[2] Mnenje, podano dne 10. aprila 1992 (še ni objavljeno v Uradnem listu).

[3] Mnenje, podano dne 22. aprila 1992 (še ni objavljeno v Uradnem listu).

[4] UL L 224, 18.8.1990, str. 42.

[5] UL L 157, 10.6.1992, str. 19.

[6] UL L 157, 10.6.1992, str. 19.

[7] Odločba Komisije 90/552/EGS z dne 9. novembra 1990 o določitvi mej ozemlja, okuženega s konjsko kugo (UL L 313, 13.11.1990, str. 38), kakor je bila spremenjena z Odločbo 91/645/EGS (UL L 349, 18.12.1991, str. 43).

[8] Odločba Komisije 90/553/EGS z dne 9. novembra 1990 o uvedbi identifikacijske oznake za kopitarje, cepljene proti konjski kugi (UL L 313, 13.11.1990, str. 40).

[9] Odločba Komisije 91/93/EGS z dne 11. februarja 1991 o določitvi obdobja leta, v katerem Portugalska lahko odpošlje nekatere kopitarje z dela svojega ozemlja, ki se šteje za okuženo s konjsko kugo (UL L 50, 23.2.1991, str. 27).

[10] Odločba Komisije 92/101/EGS z dne 28. februarja 1992 o določitvi obdobja leta, v katerem Španija lahko odpošlje nekatere kopitarje z dela svojega ozemlja, ki se šteje za okuženo s konjsko kugo (UL L 39, 15.2.1992, str. 46).

--------------------------------------------------